b'\n_START_ARTICLE_\nAlipainoisuus\n_START_PARAGRAPH_\nAlipainoisuus m\xc3\xa4\xc3\xa4ritell\xc3\xa4\xc3\xa4n l\xc3\xa4\xc3\xa4ketieteess\xc3\xa4 tilana, jossa ihmisen paino alittaa painoindeksin mukaan suositellun ihannepainon. Aikuisella alipainoisuuden raja on BMI 18,5. Liev\xc3\xa4 alipainoisuus ei ole vaarallista, mutta vakava, esimerkiksi n\xc3\xa4l\xc3\xa4nh\xc3\xa4d\xc3\xa4st\xc3\xa4 johtuva alipainoisuus voi johtaa kudosvaurioihin, joista vakavimmin vaikuttavat aivovauriot ja syd\xc3\xa4nviat. Vakava alipainoisuus voi my\xc3\xb6s pienent\xc3\xa4\xc3\xa4 vastustuskyky\xc3\xa4 monia sairauksia vastaan. Naisilla rasvakudoksen v\xc3\xa4h\xc3\xa4isyys johtaa kuukautisten loppumiseen. Vakavasti alipainoisten ravinnon v\xc3\xa4hyydest\xc3\xa4 usein johtuu monenlaisia vaarallisia puutostiloja. N\xc3\xa4lk\xc3\xa4kuolemassa syd\xc3\xa4n pys\xc3\xa4htyy energianpuutteesta johtuen, kun pitkittyneen n\xc3\xa4lkiintymisen seurauksena kehon rasvavarastot ovat kuluneet loppuun sis\xc3\xa4elinten ymp\xc3\xa4ryksi\xc3\xa4 my\xc3\xb6ten._NEWLINE_Yleisin syy alipainoisuuteen on nopea aineenvaihdunta. Varsinkin teini-ik\xc3\xa4isten tytt\xc3\xb6jen kohdalla anoreksia on merkitt\xc3\xa4v\xc3\xa4 alipainoisuuden syy. Erilaiset fyysiset ja psyykkiset h\xc3\xa4iri\xc3\xb6t ja sairaudet voivat aiheuttaa huomattavaa ruokahalun puuttumista. Mik\xc3\xa4li ihmisill\xc3\xa4 ei ole riitt\xc3\xa4v\xc3\xa4sti ruokaa ja he k\xc3\xa4rsiv\xc3\xa4t t\xc3\xa4m\xc3\xa4n takia alipainosta, on kyseess\xc3\xa4 n\xc3\xa4l\xc3\xa4nh\xc3\xa4t\xc3\xa4.'